Proposta emendata għal DEĊIŻJONI TAL-KUNSILL dwar is-sistema tar-riżorsi proprji tal-Unjoni Ewropea /* KUMM/2011/0739 finali - 2011/0183 (CNS) */





MEMORANDUM TA' SPJEGAZZJONI 1. Introduzzjoni Fid-29 ta' Ġunju 2011 il-Kummissjoni pproponiet li tissostitwixxi s-sistema attwali ta' finanzjament għall-baġit tal-UE b’sistema ġdida li tagħmel użu sħiħ mill-possibbiltajiet introdotti mit-Trattat ta' Lisbona[1]. Il-proposti kienu jinkludu tliet elementi prinċipali li jikkomplementaw lil xulxin: is-simplifikazzjoni tal-kontribuzzjonijiet tal-Istati Membri, l-introduzzjoni ta' riżorsi proprji ġodda u r-riforma tal-mekkaniżmi ta' korrezzjoni. Ħabbret ukoll li se tippreżenta r-regolamenti jew emendi ddettaljati rilevanti għall-atti legali eżistenti, kif ukoll ir-regolamenti relatati, skont l-Artikolu 322(2) TFUE sa tmiem l-2011. Għalhekk, din il-proposta emendata għal Deċiżjoni tal-Kunsill dwar is-sistema tar-riżorsi proprji tal-Unjoni Ewropea tirfina u tikkompleta l-proposta magħmula fid-29 ta' Ġunju[2]. Hija tiżgura koerenza mad-Direttiva tal-Kunsill proposta dwar sistema komuni ta' taxxa fuq it-tranżazzjonijiet finanzjarji (minn hawn 'il quddiem "id-Direttiva tat-TTF")[3] adottata fit-28 ta' Settembru 2011, il-proposti għal Regolamenti tal-Kunsill dwar it-tqegħid tar-riżorsa proprja bbażata fuq it-TTF għad-dispożizzjoni tal-baġit tal-UE[4] u dwar l-ikkalkular u u tqegħid għad-dispożizzjoni tar-riżorsa proprja bbażata fuq it-taxxa fuq il-valur miżjud (VAT)[5] kif ukoll il-proposta emendata għal Regolament tal-Kunsill li jimplimenta d-Deċiżjoni tar-riżorsi proprji[6] adottati flimkien ma' din il-proposta. 2. Kontenut tal-proposta reveduta It-taqsimiet li ġejjin jippreżentaw l-emendi ewlenin u ż-żidiet proposti rigward l-organizzazzjoni tas-sistema tar-riżorsi proprji. Il-proposti jirrigwardaw biss aspetti li jittrattaw iż-żewġ riżorsi proprji l-ġodda bbażati, rispettivament, fuq it-taxxa fuq it-tranżazzjonijiet finanzjarji u t-taxxa fuq il-valur miżjud. Kwistjonijiet oħra, bħal korrezzjonijiet, mhumiex affettwati minn dawn il-proposti. 2.1. L-istrumenti legali Il-forma legali tat-taxxa fuq it-tranżazzjonijiet finanzjarji hija ddefinita fid-Direttiva tat-TTF. Id-Direttiva tipproponi l-elementi prattiċi kollha meħtieġa biex tinħoloq u tiġi implimentata t-TTF. Loġikament, il-funzjoni tat-TTF bħala riżorsa proprja tista' tiġi prevista biss flimkien mal-implimentazzjoni b'suċċess tat-TTF. Sabiex jiġi żgurat li l-irċevuti ġġenerati mit-TTF jistgħu jintużaw b’mod effettiv sabiex jiffinanzjaw parti mill-baġit tal-UE, ir-regoli għandhom ikunu definiti fil-kuntest tal-leġiżlazzjoni dwar ir-riżorsi proprji. Fil-prattika, jidħlu fis-seħħ tliet atti legali: (i) id-deċiżjoni dwar ir-riżorsi proprji (DRP), li fiha d-dispożizzjonijiet prinċipali dwar ir-riżorsi proprji bħal-lista tar-riżorsi proprji u ż-żmien għall-implimentazzjoni tagħhom; (ii) ir-Regolament li jimplimenta d-DRP, li notevolment fih regoli dwar il-kontroll u s-superviżjoni tal-ġbir tar-riżorsi proprji; (iii) Regolament dwar it-tqegħid tar-riżorsa proprja bbażata fiq it-TTF għad-dispożizzjoni tal-baġit tal-UE. Billi l-ewwel żewġ atti legali diġà ġew proposti mill-Kummissjoni u jeħtieġu biss li jiġu rfinati biex tiġi żgurata koerenza sħiħa mad-Direttiva tat-TTF, il-proposta għal Regolament tal-Kunsill dwar it-tqegħid tar-riżorsa proprja bbażata fiq it-TTF għad-dispożizzjoni tal-baġit tal-UE hija biċċa leġiżlazzjoni ġdida. Barra minn hekk, il-Kummissjoni tipproponi wkoll leġiżlazzjoni ġdida dwar l-ikkalkular u t-tqegħid għad-dispożizzjoni tar-riżorsa proprja bbażata fuq il-VAT. Dan jikkompleta d-dispożizzjonijiet diġà inklużi fid-DRP u fir-Regolament li jimplimentah, li huma aġġustati kemmxejn biex tiġi żgurata l-konsistenza mal-proposti relatati mar-riżorsa proprja bbażata fuq it-TTF. 2.2. Bidliet proposti fid-DRP Il-proposta magħmula fid-29 ta' Ġunju 2011 tinkludi l-lista ta' riżorsi proprji ġodda, flimkien maż-żmien għall-introduzzjoni tagħhom u l-limiti relevanti għall-applikazzjoni tagħhom. B’mod partikolari fih limitu massimu għar-rati applikabbli għal riżorsi proprji ġodda, filwaqt li r-Regolament ta' implimentazzjoni propost skont l-Artikolu 311(4) jippreżenta r-rati attwali li għandhom jiġu applikati. Din il-proposta emendata tissimplifika ħafna l-mod kif riżorsa proprja bbażata fuq it-TTF tiġi stabbilita b’referenza għar-rati definiti fid-Direttiva tat-TTF għall-iskop tad-determinazzjoni tar-riżorsa proprja bbażata fuq it-TTF. Aġġustamenti possibbli għar-rati jsiru biss fid-Direttiva tat-TTF. Dan jiżgura koerenza sħiħa bejn id-Direttiva tat-TTF u r-regoli stabbiliti għas-sistema tar-riżorsi proprji. Skont id-Direttiva tat-TTF, issa huwa propost li t-TTF tintuża bħala riżorsa proprja mill-1 ta' Jannar 2014. Dan ifisser li mill-bidu tal-implimentazzjoni tagħha t-TTF se tintuża parzjalment bħala riżorsa proprja. Se jsir ukoll tibdil minuri għad-dispożizzjonijiet fir-rigward tar-riżorsa proprja l-ġdida tal-VAT, sabiex tiġi żgurata konsistenza sħiħa mad-dispożizzjonijiet stabbiliti fil-proposta emendata għal Regolament dwar l-implimentazzjoni tad-DRP u l-proposta l-ġdida dwar it-tqegħid għad-dispożizzjoni ta' din ir-riżorsa. Għall-konsistenza, iż-żmien għall-introduzzjoni tar-riżorsa l-ġdida tal-VAT huwa allinjat ma' dak tat-TTF. Fl-aħħar nett, qed isiru bidliet għal dispożizzjonijiet dwar l-amministrazzjoni u l-ġbir ta' riżorsi proprji sabiex tiġi żgurata koerenza mal-partijiet l-oħra tal-leġiżlazzjoni. 2.3. Bidliet proposti fir-Regolament li jimplimenta d-DRP Ir-regolament il-ġdid skont l-Artikolu 311(4) TFUE jinkludi dawk l-arranġamenti prattiċi kollha għar-riżorsi tal-Unjoni li għandhom jiġu rregolati bi proċedura aktar issimplifikata sabiex is-sistema ssir flessibbli biżżejjed fil-qafas u l-limiti ffissati mid-Deċiżjoni dwar ir-riżorsi proprji, bl-eċċezzjoni ta' dawk l-aspetti tas-sistema tar-riżorsi proprji li għandhom x'jaqsmu mat-tpoġġija tar-riżorsi proprji għad-dispożizzjoni u mal-issodisfar tar-rekwiżiti dwar il-flus likwidi. Dispożizzjonijiet ta' natura ġenerali, applikabbli għat-tipi kollha ta' riżorsi proprji u li għalihom is-sorveljanza parlamentari xierqa hija partikolarment importanti wkoll ġew inklużi f’din il-proposta. Dan ifisser b'mod partikolari aspetti tal-kontroll u s-superviżjoni tad-dħul. Tliet bidliet ewlenin huma inklużi fil-proposta emendata. Referenza espliċita għat-tipi varji ta' tranżazzjonijiet finanzjarji li għalihom ir-rati jkunu applikati hija żejda ladarba hemm dispożizzjonijiet stabbiliti fid-Direttiva dwar it-TTF u l-proposta emendata għad-DRP. Issa huwa propost li jiġi speċifikat is-sehem tar-rati minimi definiti fid-Direttiva tat-TTF li għandu jkun użat għall-fini tar-riżorsa proprja bbażata fuq it-TTF. Konsegwentement, dan is-sehem mid-dħul li jirriżulta mill-applikazzjoni tar-rati minimi definiti fid-Direttiva tat-TTF jmur għall-baġit tal-UE u l-bqija se jmur għall-baġits l-Istati Membri. Il-proposta oriġinali prevediet il-possibbiltà li t-TTF tinġabar minn operaturi ekonomiċi minflok mill-Istati Membri. Skont id-Direttiva tat-TTF, l-amministazzjonijiet tal-Istati Membri ser ikunu responsabbli għall-ġbir tat-TTF. Għalhekk, referenza għall-operaturi ekonomiċi ma għadhiex meħtieġa. Fl-aħħar nett, rigward ir-riżorsa proprja l-ġdida tal-VAT, it-test issa jirreferi espliċitament għall-metodu ta' kkalkular (stipulat fil-proposta dwar it-tqegħid għad-dispożizzjoni tar-riżorsa tal-VAT il-ġdida) li jiddetermina l-bażi li fuqha għandha tiġi applikata r-rata tal-ġbir tar-riżorsa. 2.4. It-tqegħid tar-riżorsi proprji bbażati fuq it-TTF u fuq il-VAT għad-dispożizzjoni tal-baġit tal-UE B’mod kumplimentari mad-Deċiżjoni dwar ir- riżorsi proprji u r-Regolament skont l-Artikolu 311(4) TFUE, proposta ġdida għal Regolament tal-Kunsill skont l-Artikolu 322 (2) TFUE tikkomprendi l-elementi li jikkonċernaw il-metodi u l-proċeduri għat-tqegħid tar-riżorsi proprji bbażati fuq it-TTF għad-dispożizzjoni tal-baġit tal-UE. Barra minn hekk, proposta ġdida għal Regolament tal-Kunsill tinkludi l-arranġamenti għall-ikkalkular u t-tqegħid għad-dispożizzjoni tal-baġit tal-UE tar-riżorsa proprja bbażata fuq it-taxxa fuq il-valur miżjud (VAT). Dawn il-proposti jinkludu r-regoli dwar l-istabbiliment taż-żewġ riżorsi proprji, arranġamenti tat-teżor u tal-kontabilità, dħul fil-kontijiet u korrezzjonijiet, rappurtar u konservazzjoni tad-dokumenti ta' sostenn. Barra minn hekk, fir-rigward tar-riżorsa l-ġdida tal-VAT speċifikament, huma inklużi dispożizzjonijiet dettaljati dwar il-metodu tal-kkalkular. Iż-żewġ proposti jagħmlu ħafna użu mill-esperjenza akkumulata fl-ittrattar tar-riżorsi proprji tradizzjonali (dazji doganali) u r-riżorsa proprja kurrenti bbażata fuq il-VAT. Huma għandhom l-għan li jipprovdu regoli sempliċi u trasparenti b’massimu ta' prevedibbiltà għall-Istati Membri. 2011/0183 (CNS) Proposta emendata għal DEĊIŻJONI TAL-KUNSILL dwar is-sistema tar-riżorsi proprji tal-Unjoni Ewropea (//KE, Euratom) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari t-tielet paragrafu tal-Artikolu 311 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106(a) tiegħu, Wara li kkunsidra l-proposta mill-Kummissjoni, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[7], Wara li kkunsidra l-opinjoni tal-Qorti tal-Awdituri[8], Wara li kkunsidra l-opinjoni tal-Kumitat Ekonomiku u Soċjali Ewropew[9], Filwaqt li jaġixxi skont proċedura leġiżlattiva speċjali, Billi: (1) Is-sistema tar-riżorsi proprji tal-Unjoni għandha tiżgura li jkun hemm riżorsi adegwati għall-iżvilupp xieraq tal-politiki tal-Unjoni, suġġett għall-ħtieġa ta' dixxiplina baġitarja stretta.L-iżvilupp tas-sistema tar-riżorsi proprji jista' u jeħtieġ li jikkontribwixxi wkoll għal sforzi usa' favur il-konsolidazzjoni baġitarja magħmulin fl-Istati Membri u jipparteċipa, kemm jista' jkun, fl-iżvilupp tal-politiki tal-Unjoni. (2) Il-konsultazzjoni pubblika li nbdiet biex tħejji għar-Reviżjoni tal-Baġit tal-UE ġġenerat bosta kontribuzzjonijiet relatati mal-funzjonament tas-sistema tal-finanzjament tal-Unjoni. Dawn indikaw livell għoli ta' sodisfazzjon bir-riżorsi proprji tradizzjonali u bl-eżistenza ta' riżorsa residwa sabiex jiġi żgurat li jkun hemm stabbiltà baġitarja u baġits ibbilanċjati. Madanakollu, għadd kbir minn dawk li taw fehmithom identifikaw ħtieġa li jitneħħew il-mekkaniżmi kollha tal-korrezzjoni u li tispiċċa r-riżorsa proprja bbażata fuq it-Taxxa fuq il-Valur Miżjud (VAT). Il-konsultazzjoni tefgħet ukoll enfasi fuq firxa wiesgħa ta' fehmiet dwar l-introduzzjoni ta' riżorsi proprji ġodda. (3) Fil-komunikazzjoni tad-19 ta' Ottubru 2010 dwar ir-Reviżjoni tal-Baġit tal-UE[10], il-Kummissjoni nnutat li l-introduzzjoni ta' fażi ġdida fl-evoluzzjoni tal-finanzjament tal-Unjoni tista' tinkludi tliet dimensjonijiet li huma marbutin mill-qrib ma' xulxin - is-simplifikazzjoni tal-kontribuzzjonijiet tal-Istati Membri, l-introduzzjoni ta' riżorsa proprja ġdida jew ta' riżorsi proprji ġodda u t-tneħħija bil-ftit il-ftit tal-mekkaniżmi kollha tal-korrezzjoni. Hekk kif bdew jiddaħħlu l-bidliet bil-mod il-mod, jeħtieġ li jinżammu elementi essenzjali tas-sistema tal-finanzjament tal-Unjoni: finanzjament stabbli u suffiċjenti tal-baġit annwali tal-Unjoni, rispett għad-dixxiplina baġitarja u mekkaniżmu li jiggarantixxi baġit ibbilanċjat. (4) Jeħtieġ li s-sistema tar-riżorsi proprji, kemm jista' jkun possibbli, tkun isserraħ fuq riżorsi proprji awtonomi fl-ispirtu tat-Trattat, minflok fuq kontribuzzjonijiet finanzjarji mill-Istati Membri li fil-biċċa l-kbira jqisuhom bħala nefqiet nazzjonali. (5) It-Trattat ta' Lisbona introduċa bidliet fid-dispożizzjonijiet relatati mas-sistema tar-riżorsi proprji, li jippermettu li jitnaqqas l-għadd ta' riżorsi eżistenti u li jinħolqu riżorsi proprji ġodda. (6) Id-Deċiżjoni dwar ir-riżorsi proprji ma tistax tidħol fis-seħħ qabel ma tiġi approvata mill-Istati Membri kollha skont ir-rekwiżiti kostituzzjonali rispettivi tagħhom, u b'hekk tiġi rrispettata b’mod sħiħ is-sovranità nazzjonali. (7) Meta mqabbla mar-riżorsa proprja bbażata fuq l-Introjtu Nazzjonali Gross (ING), ir-riżorsa proprja ta' bħalissa bbażata fuq il-VAT ftit għandha valur miżjud. Tirriżulta minn kalkolu matematiku kumpless, u b'hekk tikkontribwixxi għan-nuqqas ta' trasparenza tal-kontribuzzjonijiet tal-Istati Membri għall-baġit. B'riżultat tal-kalkolu ta' bażi armonizzata u tal-eżistenza ta' mekkaniżmu ta' limitar m'hemm l-ebda rabta diretta bejn il-bażi reali tal-VAT fi Stat Membru u l-kontribuzzjoni tiegħu għall-baġit annwali tal-Unjoni. It-tneħħija tar-riżorsa proprja bbażata fuq il-VAT fil-forma ta' bħalissa tagħha mill-1 ta' Jannar 2014 'il quddiem għandha tissimplifika s-sistema tal-kontribuzzjonijiet. (8) Sabiex tallinea aħjar l-istrumenti tal-finanzjament tal-Unjoni mal-prijoritajiet ta' politika tal-Unjoni, tnaqqas il-kontribuzzjonijiet tal-Istati Membri għall-baġit annwali tal-Unjoni u tipparteċipa fl-isforzi tagħhom biex jikkonsolidaw il-baġit, din id-Deċiżjoni jeħtieġ li tkun tinkludi riżorsa proprja ġdida – riżorsa bbażata fuq it-taxxa fuq it-tranżazzjonijiet finanzjarji u riżorsa proprja ġdida tal-VAT. (9) Jeħtieġ li f'din id-Deċiżjoni jiġu stabbiliti l-prinċipji, il-fatturi varjabbli u d-dati ewlenin għal adattament tal-qafas legali tal-Unjoni għall-finijiet tar-riżorsi proprji l-ġodda li jirriżultaw minn t-taxxa fuq it-tranżazzjonijiet finanzjarji u minn riżorsa proprja ġdida tal-VAT. Il-qafas legali tat-taxxi sottostanti huwa definit f'atti ġuridiċi separati. (10) Il-Kunsill Ewropew ta' Fontainebleau tal-1984 indika li l-politika dwar in-nefqa hija fl-aħħar mill-aħħar il-mezz essenzjali biex tiġi solvuta l-kwistjoni tal-iżbilanċi baġitarji. Minkejja dan, huwa rrikonoxxa li kwalunkwe Stat Membru li jkun qed iġorr piż baġitarju li jkun eċċessiv meta mqabbel mal-ġid relattiv tiegħu jista' jgawdi minn korezzjoni fiż-żmien opportun. Jeħtieġ li dawk il-prinċipji jiġu kkonfermati u applikati b'mod konsistenti. (11) Jeħtieġ li kwalunkwe mekkaniżmu tal-korrezzjoni jkun marbut mill-qrib mal-politika dwar in-nefqa stabbilita fil-qafas finanzjarju multiannwali previst fl-Artikolu 312 tat-Trattat. Fiha nnifisha l-eżistenza passata jew attwali ta' mekkaniżmu tal-korrezzjoni ma tikkostitwixxix ġustifikazzjoni biex dan jinżamm fil-ġejjieni. Korrezzjoni għandha tkun trasparenti u faċli biex tinftiehem, u għandha ddum biss sakemm tibqa' taqdi l-għan tagħha, kif iddefinit mill-prinċipji ta' Fontainebleau. Għandha tevita li toħloq xi inċentiv biex il-fondi tal-Unjoni ma jintefqux kif suppost. Dawn l-objettivi jistgħu jintlaħqu l-aħjar permezz ta' sistema ta' tnaqqis b'somma f'daqqa fil-ħlasijiet tar-riżorsa proprja bbażata fuq l-ING. (12) Il-kundizzjonijiet oġġettivi li fuqhom huma bbażati l-mekkaniżmi tal-korrezzjoni evolvew konsiderevolment matul iż-żmien. Minkejja dan, għadd limitat ta' Stati Membri għadhom qed iħabbtu wiċċhom ma' piż baġitarju li bħalissa jista' jitqies bħala eċċessiv meta mqabbel mal-ġid relattiv tagħhom. Għalhekk, jeħtieġ li din id-Deċiżjoni tkun tinkludi korrezzjonijiet temporanji favur il-Ġermanja, il-Pajjiżi l-Baxxi, l-Isvezja u r-Renju Unit. Jeħtieġ li dawn il-korrezzjonijiet ikunu jirriflettu, inter alia, l-iżviluppi importanti fil-finanzjament tal-Unjoni stabbiliti f'din id-Deċiżjoni, l-evoluzzjoni tan-nefqa proposta fil-qafas finanzjarju, inkluża t-tlestija tal-introduzzjoni progressiva tan-nefqa f'dawk l-Istati Membri li daħlu fl-Unjoni fl-2004 u fl-2007, u jagħtu kas tal-livelli għoljin ta' prosperità miksubin mill-Ġermanja, mill-Pajjiżi l-Baxxi, mill-Isvezja u mir-Renju Unit. (13) Sabiex jiġi żgurat il-paralleliżmu meħtieġ bejn il-qafas finanzjarju multiannwali u l-implimentazzjoni tal-mekkaniżmi tal-korrezzjoni, jeħtieġ li s-sistema l-ġdida tas-somom f'daqqa tieħu post il-mekkaniżmi preeżistenti kollha tal-korrezzjoni mill-1 ta' Jannar 2014 'il quddiem. (14) Iż-żamma, permezz tal-kostijiet tal-ġbir, ta' 25% tal-ammonti miġburin mill-Istati Membri għar-riżorsi proprji tradizzjonali tikkostitwixxi mekkaniżmu moħbi ta' korrezzjoni. Meta wieħed iqis il-proposta biex il-mekkaniżmi ta' korrezzjoni jiġu inkorporati f'somom f'daqqa, iż-żamma għandha tiġi limitata għal 10%, skont is-sistema li kien hemm sal-2000. (15) Sabiex jiġi żgurat li jkun hemm dixxiplina baġitarja stretta, u meta wieħed iqis il-Komunikazzjoni tal-Kummissjoni tas-16 ta' April 2010 dwar l-adattament tal-livell massimu tar-riżorsi proprji u tal-livell massimu għall-approprjazzjonijiet għall-impenji wara d-deċiżjoni li l-FISIM jiġu applikati għall-finijiet tar-riżorsi proprji[11], jeħtieġ li l-livell massimu tar-riżorsi proprji jkun ta' 1,23% tas-somma tal-ING tal-Istati Membri bil-prezzijiet tas-suq għall-approprjazzjonijiet għall-ħlasijiet u jeħtieġ li jiġi ffissat il-livell massimu ta' 1,29% tas-somma tal-ING tal-Istati Membri għall-approprjazzjonijiet għal impenji. Sabiex l-ammont ta' riżorsi finanzjarji mqiegħda għad-dispożizzjoni tal-Unjoni jibqa’ mhux mibdul, huwa xieraq li dawn il-livelli massimi espressi f'persentaġġi tal-ING jiġu adattati fejn emendi għar-Regolament tal-Parlament Ewropew u tal-Kunsill ta' […] dwar is-sistema Ewropea tal-kontijiet nazzjonali u reġjonali fl-Unjoni Ewropea[12] jkunu jfissru bidla sinifikanti fil-livell tal-ING. Tali adattament għandu jsir skont il-proċedura stabbilita skont ir-raba' paragrafu tal-Artikolu 311 tat-Trattat. (16) Sabiex tiġi implimentata din id-Deċiżjoni, huwa meħtieġ li tiġi stipulata l-adozzjoni ta' miżuri speċifiċi ta' implimentazzjoni. Għaldaqstant, f'regolament ta' implimentazzjoni separat għandhom jiddaħħlu dispożizzjonijiet ta' natura ġenerali, applikabbli għat-tipi kollha tar-riżorsi proprji u li għalihom huwa partikolarment importanti li jkun hemm superviżjoni parlamentari xierqa. Dan ifisser, b'mod partikolari, il-proċedura biex jiġi kkalkulat u bbaġittjat il-bilanċ baġitarju annwali u aspetti tal-kontroll u tas-superviżjoni tal-introjti. Ir-Regolament għandu jinkludi wkoll, fejn relevanti, is-sehem preċiż minn ċerti taxxi armonizzati li għandhom jintużaw bħala riżorsi proprji, ir-rati tat-taxxa u r-rati tas-sejħa għal kull wieħed mir-riżorsi proprji oħra stabbiliti f’din id-Deċiżjoni u kwistjonijiet tekniċi relatati mal-ING, sabiex tkun possibbli flessibilità limitata fil-limiti stabbiliti f’din id-Deċiżjoni. (17) Għal raġunijiet ta' koerenza, kontinwità u ċertezza legali, għandhom isiru dispożizzjonijiet sabiex tiġi koperta l-bidla mis-sistema introdotta permezz tad-Deċiżjoni 2007/436/KE, Euratom tas-7 ta' Ġunju 2007 dwar is-sistema tar-riżorsi proprji tal-Komunitajiet Ewropej[13] għal dik li ġġib magħha din id-Deċiżjoni. Għaldaqstant, wara t-tmiem tar-riżorsa proprja bbażata fuq il-VAT, id-Deċiżjoni 2007/436/KE, Euratom għandha tibqa' tapplika għall-kalkolu u għall-aġġustament tal-introjtu li jkun ġej mill-applikazzjoni ta' rata ta' ġbir għall-bażi tal-VAT, għall-proċeduri biex isir disponibbli u għall-arranġamenti għall-ispezzjoni, skont is-snin rilevanti. Barra minn hekk, jeħtieġ li l-kalkolu tal-korrezzjoni tal-iżbilanċi baġitarji mogħtija lir-Renju Unit għas-snin sal-2012 jiġi ttrattat skont id-dispożizzjonijiet imniżżlin fid-Deċiżjoni 2007/436/KE, Euratom. Il-korrezzjoni mogħtija lir-Renju Unit għall-2013, li għandha tiġi bbaġittjata fl-2014, għandha tiġi sostitwita bi tnaqqis gross ta' somma f'daqqa fl-2014. (18) Jeħtieġ li d-Deċiżjoni 2007/436/KE, Euratom titħassar. (19) Għall-finijiet ta' din id-Deċiżjoni, jeħtieġ li l-ammonti monetarji kollha jiġu espressi f'euro u bil-prezzijiet ta' bħalissa. (20) Sabiex tiġi żgurata t-tranżizzjoni għas-sistema l-ġdida tar-riżorsi proprji u sabiex din tkun taqbel mas-sena finanzjarja, din id-Deċiżjoni għandha tapplika mill-1 ta' Jannar 2014 'il quddiem. ADOTTA DIN ID-DEĊIŻJONI: Artikolu 1 Suġġett Din id-Deċiżjoni tistabbilixxi regoli dwar l-allokazzjoni tar-riżorsi proprji tal-Unjoni sabiex jiġi żgurat il-finanzjament tal-baġit annwali tal-Unjoni. Artikolu 2 Kategoriji tar-riżorsi proprji 1. Dħul minn dawn li ġejjin għandu jikkostitwixxi riżorsi proprji mdaħħla fil-baġit tal-Unjoni: (a) riżorsi proprji tradizzjonali li jikkonsistu minn imposti, primjums, ammonti addizzjonali jew kompensatorji, ammonti jew fatturi addizzjonali, id-dazji tat-Tariffa Doganali Komuni u dazji oħrajn stabbiliti jew li għandhom jiġu stabbiliti mill-istituzzjonijiet tal-Unjoni fir-rigward tal-kummerċ ma' pajjiżi mhux membri, dazji doganali fuq prodotti taħt it-Trattat li jistabbilixxi l-Komunità Ewropea tal-Faħam u l-Azzar li skada kif ukoll kontribuzzjonijiet u dazji oħrajn previsti fi ħdan il-qafas tal-organizzazzjoni komuni tas-swieq taz-zokkor; (b) it-taxxa fuq it-tranżazzjonijiet finanzjarji li għandha tinġabar skont id-Direttiva tal-Kunsill [att leġiżlattiv] (UE) Nru […/…][14], bir-rati applikabbli fl-ammont ta' sehem li ma jaqbiżx ir-rati minimi mniżżla fl-Artikolu 8(3) ta' dik id-Direttivali ma jaqbiżx …%; (c) sehem tait-Taxxa fuq il-Valur Miżjud (VAT) fuq provvisti ta' merkanzija u servizzi, akkwisti intra-Komunitarji ta' oġġetti u għall-importazzjoni ta' oġġetti suġġetti għal rata standard ta' VAT f'kull Stat Membru li għandha tiġi imposta skont id-Direttiva tal-Kunsill 2006/112/KE[15], bir-rata applikabbli skont ir-Regolament (UE) Nru …/… fl-ammont ta' sehem ta' mhux aktar minn 2% tal-valur nett ta' provvisti ta' merkanzija u servizzi, akkwisti intra-Komunitarji ta' oġġetti u għall-importazzjoni ta' oġġetti suġġetti għal rata standard ta' VAT f'kull Stat Membru stabbiliti skont ir-regoli tal-Unjoniżewġ punti perċentwali tar-rata standard.; (d) l-applikazzjoni ta' rata unformi, li għandha tkun stabbilita bis-saħħa tal-proċedura tal-baġit fid-dawl tat-total tad-dħul l-ieħor kollu, għas-somma tal-Introjtu Nazzjonali Gross (ING) tal-Istati Membri kollha. 2. Anke dħul li jiġi minn kwalunkwe ħlas ġdid imdaħħal fil-qafas ta' linja politika komuni, skont it-Trattat, sakemm tkun segwita l-proċedura stipulata fl-Artikolu 311 tat-Trattat, għandu jikkostitwixxi riżorsi proprji mdaħħla fil-baġit tal-Unjoni. 3. L-Istati Membri għandhom iżommu 10% tal-ammonti msemmijin fil-punt (a) tal-paragrafu 1, bħala spejjeż tal-ġbir. 4. Jekk, fil-bidu tas-sena finanzjarja, il-baġit ikun għadu ma ġiex adottat, sakemm jidħlu fis-seħħ ir-rati l-ġodda għandhom jibqgħu japplikaw ir-rati tal-ġbir tal-ING preċedenti. Artikolu 3 Limitu massimu tar-riżorsi proprji 1. L-ammont totali ta' riżorsi proprji allokat lill-Unjoni biex ikopri l-approprjazzjonijiet annwali għall-ħlasijiet ma għandux jaqbeż il-1,23 % tat-total tal-ING tal-Istati Membri kollha. 2. L-ammont totali annwali ta' approprjazzjonijiet għall-impenji mdaħħlin fil-baġit tal-Unjoni ma għandux jaqbeż il-1,29 % tat-total tal-ING tal-Istati Membri kollha. Għandu jinżamm proporzjon ordnat bejn approprjazzjonijiet għall-impenji u approprjazzjonijiet għall-ħlasijiet biex jiggarantixxi l-kompatibbiltà tagħhom u biex jippermetti li jiġi rispettat il-limitu skont il-paragrafu 1 fi snin sussegwenti. Artikolu 4 Mekkaniżmi tal-korrezzjoni 1. Ir-rata uniformi ffissata taħt l-Artikolu 2(1)(d) għandha tapplika għall-ING ta' kull Stat Membru. 2. Għall-perjodu bejn l-2014 u l-2020 għandu jingħata tnaqqis gross fil-kontribuzzjonijiet annwali tal-ING lill-Istati Membri li ġejjin: – EUR 2500 miljun għall-Ġermanja, – EUR 1050 miljun għall-Pajjiżi l-Baxxi, – EUR 350 miljun għall-Isvezja, – EUR 3600 miljun għar-Renju Unit. Artikolu 5 Il-finanzjament tal-mekkaniżmi tal-korrezzjoni L-ispiża tal-korrezzjonijiet stabbiliti fl-Artikolu 4 għandhom iġarrbuha l-Istati Membri fi proprozjon għas-sehem ta' kull Stat Membru fil-pagamenti msemmijin fl-Artikolu 2(1)(d). Artikolu 6 Il-prinċipju tal-universalità Id-dħul li hemm referenza għalih fl-Artikolu 2 għandu jintuża bla distinzjoni biex jiffinanzja n-nefqa kollha mdaħħla fil-baġit annwali tal-Unjoni. Artikolu 7 Riporti tal-bilanċi pożittivi Kull ma jifdal mid-dħul tal-Unjoni fuq in-nefqa attwali totali matul sena finanzjarja għandu jkun riportat għas-sena finanzjarja sussegwenti. Artikolu 8 Il-ġbir tar-riżorsi proprji u t-tpoġġija tagħhom għad-dispożizzjoni tal-Kummissjoni jew il-ħlas tagħhom lilha 1. Ir-riżorsi proprji tal-Unjoni li hemm referenza għalihom fl-Artikolu 2(1)(a), (b) u, mhux aktar tard mill-1 ta' Jannar 2018, dawk li hemm referenza għalihom fl-Artikolu 2(1)(c), għandhom ikunu miġbura mill-Istati Membri skont id-dispożizzjonijiet nazzjonali imposti b'liġi, b'regolament jew b'azzjoni amministrattiva, li għandhom, fejn xieraq, ikunu adattati biex jissodisfaw ir-rekwiżiti tar-regoli tal-Unjoni. Il-Kummissjoni għandha teżamina d-dispożizzjonijiet nazzjonali relevanti kkomunikati lilha mill-Istati Membri, tgħaddi lill-Istati Membri l-aġġustamenti li jidhrilha meħtieġa biex tiżgura li dawn ikunu konformi mar-regoli tal-Unjoni u tirrapporta, jekk ikun meħtieġ, lill-awtorità baġitarja. 2. Ir-riżorsi proprji tal-Unjoni msemmijin fl-Artikolu 2(1)(b) għandhom jinġabru mhux aktar tard mill-1 ta' Jannar 2018 skont il-leġiżlazzjoni rilevanti tal-Unjoni ssuplimentata, fejn ikun meħtieġ, mid-dispożizzjonijiet nazzjonali imposti b'liġi, b'regolament jew b'azzjoni amministrattiva. Dawn id-dispożizzjonijiet nazzjonali għandhom, fejn ikun xieraq, jiġu adatti biex jissodisfaw ir-rekwiżiti tar-regoli tal-Unjoni. Il-Kummissjoni għandha teżamina d-dispożizzjonijiet nazzjonali relevanti kkomunikati lilha mill-Istati Membri, tgħaddi lill-Istati Membri l-aġġustamenti li jidhrilha meħtieġa biex tiżgura li dawn ikunu konformi mar-regoli tal-Unjoni u tirrapporta, jekk ikun meħtieġ, lill-awtorità baġitarja. 3.2. L-Istati Membri għandhom jagħmlu r-riżorsi previsti fl-Artikolu 2(1)(a), (b), (c) u (d) disponibbli lill-Kummissjoni, skont ir-regolamenti adottati skont l-Artikolu 322(2) tat-Trattat. Ir-riżorsi previsti fl-Artikolu 2(1)(b) għandhom isiru disponibbli jew jitħallsu lill-Kummissjoni skont ir-regolament adottat skont l-Artikolu 322(2) tat-Trattat. Artikolu 9 Miżuri ta' implimentazzjoni Il-Kunsill għandu, skont il-proċedura stabbilita fir-raba' paragrafu tal-Artikolu 311 tat-Trattat, jistabbilixxi miżuri ta' implimentazzjoni rigward l-elementi li ġejjin tas-sistema tar-riżorsi proprji: (a) is-sehem mit-taxxi msemmija fl- ir-rati tat-taxxa tar-riżorsi proprji stabbiliti skont Artikoli 2(1)(b) u (c) u r-rata tal-ġbir tar-riżorsa proprja stabbilita skont l-Artikolu 2(1)(d); (b) l-ING ta' referenza, id-dispożizzjonijiet sabiex jiġi aġġustat l-ING u d-dispożizzjonijiet biex jiġu kkalkulati mill-ġdid il-livelli massimi għal ħlasijiet u impenji f'każ ta' bidliet sinifikanti fl-ING, għall-finijiet tal-applikazzjoni tal-Artikoli 2(1)(d) u 3; (c) il-proċedura għall-kalkolu u l-ibbaġittjar tal-bilanċ baġitarju annwali kif stabbilit fl-Artikolu 7; (d) id-dispożizzjonijiet u l-arranġamenti meħtieġa għall-kontroll u għas-superviżjoni tal-introjtu msemmi fl-Artikolu 2, inklużi kwalunkwe rekwiżiti supplimentari dwar ir-rappurtaġġ. Artikolu 10 Dispożizzjonijiet finali u tranżitorji 1. Suġġett għall-paragrafu 2, id-Deċiżjoni 2007/436/KE, Euratom hija mħassra. Kwalunkwe referenzi għad-Deċiżjoni tal-Kunsill tal-21 ta' April 1970 dwar is-sostituzzjoni tal-kontribuzzjonijiet finanzjarji mill-Istati Membri bir-riżorsi proprji tal-Komunitajiet[16], għad-Deċiżjoni tal-Kunsill 85/257/KEE, Euratom tas-7 ta' Mejju 1985 dwar is-sistema ta' riżorsi proprji tal-Komunitajiet[17], għad-Deċiżjoni tal-Kunsill 88/376/KEE, Euratom tal-24 ta' Ġunju 1988 dwar is-sistema tar-riżorsi proprji tal-Komunitajiet[18], għad-Deċiżjoni tal-Kunsill 94/728/KE, Euratom tal-31 ta' Ottubru 1994 dwar is-sistema tar-riżorsi proprji tal-Komunitajiet[19], għad-Deċiżjoni tal-Kunsill 2000/597/KE, Euratom tad-29 ta' Settembru 2000 dwar is-sistema tar-riżorsi proprji tal-Komunitajiet[20] jew għad-Deċiżjoni 2007/436/KE, Euratom għandhom jitqiesu bħala referenzi għal din id-Deċiżjoni u għandhom jinqraw skont it-tabella tal-korrelazzjonijiet stabbilita fl-Anness ta' ma' din id-Deċiżjoni. 2. L-Artikoli 2, 4, 5 u 8(2) tad-Deċiżjonijiet 94/728/KE, Euratom, 2000/597/KE, Euratom u 2007/436/KE, Euratom għandhom ikomplu japplikaw għall-kalkolu u l-aġġustament tad-dħul li jkun ġej mill-applikazzjoni ta' rata tal-ġbir għall-bażi tal-VAT iddeterminata b'mod uniformi u limitata għal bejn 50 % u 55 % tal-PNG jew tal-ING ta' kull Stat Membru, għall-proċedura biex isir disponibbli u għall-arranġamenti għall-ispezzjoni, skont is-sena rilevanti, u għall-kalkolu tal-korrezzjoni tal-iżbilanċi baġitarji mogħtija lir-Renju Unit għas-snin sal-2012. 3. L-Istati Membri għandhom ikomplu jżommu, bħala spejjeż tal-ġbir, 10 % tal-ammonti msemmijin fl-Artikolu 2(1)(a) li kellhom isiru disponibbli mill-Istati Membri qabel it-28 ta' Frar 2001 skont ir-regoli applikabbli tal-Unjoni. L-Istati Membri għandhom ikomplu jżommu, bħala spejjeż tal-ġbir, 25 % tal-ammonti msemmijin fl-Artikolu 2(1)(a) li kellhom isiru disponibbli mill-Istati Membri bejn l-1 ta' Marzu 2001 u t-28 ta' Frar 2014 skont ir-regoli applikabbli tal-Unjoni. 4. Għall-finijiet ta' din id-Deċiżjoni, l-ammonti monetarji kollha għandhom jiġu espressi f'euro u bil-prezzijiet kurrenti. Artikolu 11 Dħul fis-seħħ L-Istati Membri għandhom ikunu notifikati b’din id-Deċiżjoni mis-Segretarju Ġenerali tal-Kunsill. L-Istati Membri għandhom jinnotifikaw mingħajr dewmien lis-Segretarju Ġenerali tal-Kunsill bit-tlestija tal-proċeduri għall-adozzjoni ta' din id-Deċiżjoni skont ir-rekwiżiti kostituzzjonali rispettivi tagħhom. Din id-Deċiżjoni għandha tidħol fis-seħħ fl-ewwel ġurnata tax-xahar ta' wara l-wasla tal-aħħar notifika msemmija fit-tieni paragrafu. Hija għandha tapplika mill-1 ta' Jannar 2014. Artikolu 12 Pubblikazzjoni Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President ANNESS Tabella tal-korrelazzjoni Id-Deċiżjoni 2007/436/KE || Din id-Deċiżjoni Article 1 || Article 1 Article 2(1)(a) || Article 2(1)(a) Article 2(1)(b) || - Article 2(1)(c) || Article 2(1)(c) Article 2(2) || Article 2(2) Article 2(3) || Article 2(3) Article 2(4) || - Article 2(5) || Article 4(1) Article 2(6) || Article 2(4) Article 2(7) || Article 3(1) || Article 3(1) Article 3(2) || Article 3(2) Article 3(3) || - Article 4 || - Article 5(1) || Article 5(1) Article 5(2) || - Article 5(3) || - Article 5(4) || - Article 6 || Article 6 Article 7 || Article 7 Article 8(1) || Article 8 Article 9 || - Article 10(1) || Article 10(1) Article 10(2) || Article 10(2) Article 10(3) || Article 10(3) Article 11 || Article 11 Article 12 || Article 12 [1] Ara COM (2011)510, COM (2011)511, COM (2011)512 u SEC (2011)876 tad-29 ta' Ġunju 2011. [2] Żidiet għall-proposta oriġinali huma enfasizzati fit-tabella b'ittri grassi u huma sottolinjati. Dispożizzjonijiet li għandhom jiġu eliminati huma identifikati permess ta' qtugħ. [3] Il-proposta għal Direttiva tal-Kunsill dwar sistema komuni ta' taxxa fuq it-tranżazzjonijiet finanzjarji u li temenda d-Direttiva 2008/7/KE, COM(2011) 594 tat-28.9.2011. [4] Il-proposta għal Regolament tal-Kunsill dwar il-metodi u proċedura biex titqiegħed għad-dispożizzjoni r-riżorsa proprja bbażata fuq taxxa fuq it-tranżazzjonijiet finanzjarji, COM(2011)738 tad-9.11.2011. [5] Il-proposta għal Regolament tal-Kunsill dwar il-metodi u l-proċedura biex titqiegħed għad-dispożizzjoni r-riżorsa proprja bbażata fuq it-taxxa fuq il-valur miżjud, COM(2011)737 tad-9.11.2011. [6] Proposta emendata għal Regolament tal-Kunsill li jistabbilixxi miżuri implimentattivi għas-sistema tar-riżorsi proprji tal-Unjoni Ewropea, COM(2011)740 tad-9.11.2011. [7] Opinjoni mogħtija fl-XX.6.2011 [8] ĠU C [9] ĠU C [10] COM(2010)700, 19.10.2010. [11] COM(2010) 162 finali. [12] ĠU … [13] ĠU L 163, 23.6.2007, p. 17 [14] ĠU L […], […], p. 1. [15] ĠU L 347, 11.12.2006, p. 1. [16] ĠU L 94, 28.4.1970, p. 19. [17] ĠU L 128, 14.5.1985, p. 15 [18] ĠU L 185, 15.7.1988, p. 24 [19] ĠU L 293, 12.11.1994, p. 9 [20] ĠU L 253, 7.10.2000, p. 42.